Școala Gimnazială nr.1 din Negrești Oaș are acum un nou aspect și poartă numele de Școala Gimnazială "Mihai Eminescu". Astfel, în data de 11 martie, a fost celebrată finalizarea unui proiect ambițios și complex, ce a vizat transformarea radicală a instituției, locul unde elevii și profesorii au acum un mediu educațional modern, sigur și echipat la standardele cele mai înalte. Pentru a avea succes, avem nevoie de școli moderne și dascăli dedicați, iar negreștenii le au pe ambele.
În cadrul evenimentului au fost prezenți de la cei mai mici și până la cei mai mari învățăcei ai Școlii Gimnaziale "Mihai Eminescu" din Negrești Oaș, însoțiți fiind de părinți și bineînțeles de învățători. Pe lângă cei de-ai casei, au fost prezenți și oaspeți de seamă precum inspectorul școlar general Anișoara Boitor și inspectorul școlar general adjunct Mariana Sălăjan.
Proiectul reprezintă o altă investiție majoră în educație și în viitorul comunității, suma alocată fiind de 2 milioane euro
"Astăzi, școala noastră seamănă cu orice instituție de învățământ din Europa și, de ce nu, din lume. Marcăm un moment important așteptat de noi toți, elevi, dascăli, părinți și autoritatea locală. Am finalizat lucrările la Școala Gimnazială nr.1, de astăzi, Școala Gimnazială "Mihai Eminescu", după ample lucrări de reabilitare, extindere, modernizare și dotări de ultimă generație. Această investiție a costat peste două milioane de euro și ca fiecare proiect a avut și el dificultățile lui atât în identificarea sumelor pentru finanțarea acestui proiect, cât și în implementarea lui, dar și dificultățile create de relocarea orelor de curs. A fost necesar ca aceste clase să se împartă la două unități de învățământ, respectiv la Liceul Tehnologic "Ioniță G. Andron" și la Liceul Teoretic. Vreau să mulțumesc domnilor directori că ne-au fost gazde în toată această perioadă și vă mulțumesc vouă dragi dascăli și părinți deoarece ați făcut un efort considerabil pentru a face posibil ca orele de curs să se desfășoare în alte unități de învățământ. Nu a fost ușor, de aceea doresc să mulțumesc echipei din cadrul primăriei, colegilor din consiliul local și doresc să felicit echipa de constructori. Efortul a meritat, avem o școală modernizată integral și sunt extrem de bucuroasă că am îndeplinit doar promisiunea pe care am făcut-o tinerei generații și, până la urmă, posibilitatea copiilor noștri de a studia într-o școală demnă de mileniul trei pentru că da, nu este nevoie doar de profesori dedicați, ci este nevoie și de infrastructura necesară astfel încât minunații noștri copii să aibă un mediu propice pentru a studia. N-a fost doar un vis al meu și al autorității locale, iată că este o realitate", a spus primarul orașului Negrești Oaș, Aurelia Fedorca.
Lucrările de intervenție au cuprins o gamă largă de îmbunătățiri, de la reabilitarea termică a clădirii până la modernizarea și extinderea infrastructurii. Printre acestea s-au numărat izolarea termică a fațadelor și a planșeului, înlocuirea centralelor termice, modernizarea instalațiilor de încălzire și de distribuție a apei calde, precum și instalarea unor sisteme alternative de producție a energiei. De asemenea, s-a pus un accent deosebit pe eficiența energetică, pe lângă reabilitarea termică, s-au înlocuit toate corpurile de iluminat vechi cu unele moderne, cu un consum redus de energie și pe sistemul de intervenții de urgență.
"Pe lângă aceste lucrări esențiale pentru eficiența energetică și confort, proiectul a inclus și repararea acoperișului, finisaje interioare, adaptarea infrastructurii pentru persoanele cu dizabilități, lucrări de recompartimentare și modernizare, plus instalație de paratrăznet. Toate aceste îmbunătățiri au fost gândite pentru a asigura un mediu de învățământ sigur, accesibil și plăcut pentru toți utilizatorii clădirii", a adăugat Aurelia Fedorca.
În ceea ce privește dotările, Școala Gimnazială Nr. 1 din Negrești-Oaș a fost echipată cu tot necesarul pentru a asigura o educație de calitate: mobilier școlar modern, materiale didactice inovative, o sală profesorală complet echipată, table whiteboard, proiectoare, dotări pentru cabinete și arhivă, laboratoare special amenajate și echipamente pentru sala de sport, inclusiv dulapuri pentru vestiare.
"Prin aceste eforturi, Școala Gimnazială Nr. 1 din Negrești-Oaș a devenit și ea un etalon de modernitate și inovație în domeniul educațional. Investiția noastră reflectă obiectivul nostru de a moderniza total infrastructura din învățământ", a mai spus primarul orașului Negrești-Oaș.
S-au finalizat până acum următoarele investiții:
• Modernizarea și eficientizarea Liceului Tehnologic Ioniță G. Andron – toate cele 4 corpuri – fonduri europene și buget local
• Modernizarea și eficientizarea Liceului Teoretic Negrești–Oaș – fonduri europene și buget local
• Modernizarea și eficientizarea Școlii Gimnaziale Nr.3 – fonduri europene și buget local
• Modernizarea și eficientizarea Grădiniței cu program prelungit nr.7 – LICURICI – fonduri europene și buget local
• Creșa CASTELUL PITICILOR, pe amplasamentul vechii școli nr.2, din Popăscu – construcție nouă din temelii, fonduri guvernamentale și buget local
• Construirea și dotarea grădiniței din Cartierul Decebal, după demolarea unui bloc abandonat – fonduri guvernamentale și buget local
• Modernizarea Grădiniței nr.2 de pe strada Vasile Lucaciu – buget local
• Modernizarea Grădiniței cu program prelungit Nr.1 – buget local, în lucru
"Toate acestea sunt proiecte complexe pentru care întreaga echipă din Primărie și Consiliul Local, și bineînțeles partenerii noștri de la instituțiile de învățământ, au lucrat asiduu", a precizat Aurelia Fedorca, primarul orașului Negrești-Oaș.
Karina Brodi